предвид риска от замърсяване с остатъци от пестициди, включително етиленов оксид. Официалният контрол, извършван от държавите членки, и наличната информация показват подобрение в спазването на съответните изисквания, предвидени в законодателството на Съюза относно остатъци от пестициди, различни от етиленов оксид. Поради това за тази стока вече не е необходимо да се извършва засилен официален контрол на пратките със семена от сусам за евентуално замърсяване с остатъци от пестициди, които могат да бъдат анализирани чрез методи за многокомпонентен анализ. Поради това съответното вписване в приложение II към Регламент за изпълнение (ЕС) 2019/1793 следва да бъде съответно изменено.
 (26)
 Данните от уведомленията, постъпили чрез системата RASFF, както и информацията относно провеждания от държавите членки официален контрол, свидетелстват за появата на нови рискове за здравето на човека, дължащи се на възможно замърсяване с етиленов оксид, което налага засилването на официалния контрол. Етиленовият оксид е класифициран като мутаген, категория 1B, канцероген, категория 1B, и токсичен за репродукцията, категория 1B, в съответствие с Регламент (ЕО) No 1272/2008 на Европейския парламент и на Съвета (5). Освен това етиленовият оксид не е одобрен в Съюза като активно вещество за употреба в продукти за растителна защита.
 (27)
 По отношение на пратките от рожкови, лепкави и сгъстяващи материали, дори модифицирани, извлечени от рожкови или от семена от рожкови, от Мароко, от паста от подправки от Мексико и от пиперки от рода Capsicum (с изключение на сладък) от Уганда, резултатите от официалния контрол, извършен от държавите членки, показват случаи на замърсяване с етиленов оксид.
 (28)
 Поради това, за да се осигури ефикасна защита от потенциални рискове за здравето, произтичащи от замърсяване на тези стоки, пратките с рожкови, лепкави и сгъстяващи материали, дори модифицирани, извлечени от рожкови или от семена от рожкови, от Мароко, от паста от подправки от Мексико и от пиперки от рода Capsicum (с изключение на сладък) от Уганда следва да бъдат добавени в приложение I към Регламент за изпълнение (ЕС) 2019/1793, като честотата на проверките за идентичност и физическите проверки бъде определена на 10 %.
 (29)
 Като се има предвид броят на получените уведомления по RASFF, е целесъобразно да се предвидят специални условия за пратките с ксантанова гума от Китай, рожкови (включително лепкави и сгъстяващи материали, извлечени от рожкови), гума гуар, някои подправки, калциев карбонат и хранителни добавки, съдържащи растителни вещества от Индия, хранителни добавки, съдържащи растителни вещества, и полуготова юфка от Южна Корея, рожкови (включително лепкави и сгъстяващи материали, извлечени от рожкови) от Малайзия и Турция и полуготова юфка от Виетнам. Поради риска от замърсяване с етиленов оксид пратките с посочените продукти следва да бъдат придружени от официален сертификат, в който се посочва, че всички резултати от вземането на проби и анализа показват съответствие с Регламент (ЕО) No 396/2005 относно максимално допустимите граници на остатъчни вещества от етиленов оксид за пратки с храни и фуражи, включени в списъка в приложение II към Регламент за изпълнение (ЕС) 2019/1793. Резултатите от вземането на проби и анализа следва да бъдат приложени към този сертификат. Поради това въвеждането на пратки с ксантанова гума от Китай, рожкови (включително лепкави и сгъстяващи